Diari Oficial de la Generalitat Valenciana


Sumari del DOGV 5447, del 09-02-2007 (2007/1477)

ORDE de 24 de gener de 2007, de la Conselleria d'Agricultura, Pesca i Alimentació, per la qual s'aprova un règim d'ajudes (2007/2013) a les cooperatives agràries per a la realització d'activitats orientades al desenrotllament rural.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5447

Data del DOGV
:   09-02-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/1477


Data del document
:   24-01-2007

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

Anàlisi jurídica

 Descriptors 

:   * suport econòmic
    * ajuda a l'agricultura
    * desenvolupament rural
    * ajuda pública
    * cooperativa agrícola

Des de l'aprovació de l'Agenda 2000, i continuant amb les successives reformes, el desenrotllament rural ha sigut definit com el segon pilar de la política agrària comuna, i constatat la complementarietat d'ambdós pilars: el desenrotllament rural i la política de mercats. Esta consideració és coherent amb el caràcter multifuncional del sector agrari i, per això, la política de desenrotllament rural: transcendix la simple producció d'aliments, pressuposa una diversificació dels servicis prestats pel sector agrari, ha de tindre una component territorial, atesos els problemes econòmics, socials i mediambientals que acompanyen els considerats més específicament agraris.  
Per això, el foment d'activitats orientades al desenrotllament rural exigix un plantejament multisectorial i integrat d'estes activitats, i això requerix activar mesures per a fomentar la diversificació d'activitats econòmiques, crear fonts d'ingrés i ocupació i protegir el patrimoni rural.  
La complexitat de la política de desenrotllament rural es troba en els problemes i desafiaments que comporta, així com en les possibles respostes i solucions, i en l'articulació de la participació i l'actuació necessàries dels distints actors econòmics i socials involucrats. Un d'estos actors, d'especial significat i rellevància a la Comunitat Valenciana, és el cooperativisme agrari. Es predica de l'empresa cooperativa agrària que és un dels agents més actius en el procés de desenrotllament rural. Les cooperatives agràries no sols són i actuen com a empreses amb activitats econòmiques definides, sinó, cosa encara més important, com un element vertebrador de la realitat econòmica i social, i per això com a agent dinamitzador del sector agrari i del món rural.  
A la Comunitat Valenciana, el cooperativisme és una referència estructural no sols del sector agrari, sinó també de la societat i l'economia rurals, el desenrotllament de les qual no s'entén sense la participació d'este tipus d'empreses associatives. Per això, esta conselleria ha mantingut ininterrompudament una política de suport a la constitució i integració de les cooperatives agràries i a la diversificació de les seues activitats econòmiques, com a objectius instrumentals per a incidir en el desenrotllament de les zones rurals.  
La present norma establix un règim d'ajudes per a la constitució, consolidació, integració i diversificació de cooperatives les activitats de les quals estiguen orientades al desenrotllament rural. A grans trets, manté l'esquema de les mesures i actuacions del règim d'ajudes anterior; això no obstant, com no podia ser d'una altra manera, l'adapta a la legislació de la Unió Europea sobre desenrotllament rural, i específicament al Reglament (CE) 1698/2005, del Consell, de 20 de setembre de 2005, relatiu a l'ajuda al desenrotllament rural a través del Fons Europeu Agrícola de Desenrotllament Rural (FEADER), i a més este règim s'emmarca en el Pla Millorar del Sector Agroalimentari Valencià i en els plans estratègics que el despleguen.   
Per tot això que s'ha exposat, i com a resposta al mandat legal recollit en els articles 108 a 113 de la Llei 8/2003, de 24 de març, de Cooperatives de la Comunitat Valenciana, pel qual la Generalitat Valenciana assumix el compromís de realitzar una política de foment del cooperativisme i de les cooperatives i, en particular, de les cooperatives agràries.  
Vista la proposta del director general de Desenrotllament Rural i Cooperativisme, en l'exercici de les funcions que tinc atribuïdes,  
ORDENE  
Article 1. Règim d'ajudes  
El desenrotllament rural és un objectiu estratègic de la política agrària comuna de la Unió Europea, l'aplicació del qual a la Comunitat Valenciana és competència de la Conselleria d'Agricultura, Pesca i Alimentació (d'ara endavant, Conselleria). Amb vista a este objectiu, i prenent com a subjecte actiu de les seues actuacions el sector associatiu agrari de base cooperativa, es plantegen els objectius intermedis o instrumentals següents:  
- incrementar la competitivitat de l'empresa cooperativa per mitjà de la seua estructuració, desenrotllament i innovació;  
- fomentar la diversificació de les activitats econòmica i de l'agroturisme.  
Amb estos objectius s'aprova este règim d'ajudes per al foment i desenrotllament del sector cooperatiu agrari, pel qual la Conselleria, durant el període 2007 a 2013, concedirà ajudes a les PIMES: cooperatives agràries, empreses o entitats participades majoritáriament per cooperatives, i a les seues organitzacions, així com a altres cooperatives l'objecte social de les quals es referisca als servicis i les funcions empresarials relacionats amb el desenrotllament rural, d'acord amb les disposicions de l'article 87.e de la Llei 8/2003, de Cooperatives de la Comunitat Valenciana, en tot cas amb domicili social a la Comunitat Valenciana, per a la posada en acció d'algun dels processos següents:  
- la constitució de noves cooperatives i de noves activitats en les ja existents que promoguen la diversificació de l'economia rural i la millora de la qualitat de vida de les poblacions rurals;  
- la integració de les cooperatives;  
- la modernització i reconversió dels seus actius productius, industrials i comercials;  
- la informació i la formació dels socis, de les seues famílies, dels empleats i de tots els qui componen els òrgans de govern i de gestió de la cooperativa, així com de la població rural compresa en el seu àmbit d'actuació.  
Article 2. Programa d'ajudes  
S'establix un programa d'ajudes per a subvencionar les inversions i els gastos originats per la línies d'actuació següents:  
1. La constitució i consolidació de noves cooperatives i seccions d'activitat econòmica.  
2. El foment i consolidació dels processos d'integració de cooperatives.  
3. La diversificació de les fonts de finançament per a realitzar inversions amb la promoció de:  
3.1. La subscripció de préstecs amb entitats financeres, en les condicions regulades en esta orde, amb alguna de les modalitats següents:  
3.1.1. Préstecs a la cooperativa per a finançar inversions.  
3.1.2. Préstecs als socis que siguen persones jurídiques, per a finançar les seues aportacions socials a la cooperativa.  
3.2. La capitalització de la cooperativa per mitjà d'aportacions dels socis a capital social i/o a altres fons.   
En tot cas, les ajudes estaran sotmeses a les directrius comunitàries sobre ajudes estatals al sector agrari i forestal 2007/2013 (2006/C 319/01) o, si escau, a les directrius comunitàries sobre ajudes d'Estat amb finalitat regional per al període 2007/2013 (2006/C 54/08).  
Les ajudes per a formació podran ser regulades per mitjà de convenis amb organitzacions representatives del sector agrari, o per mitjà d'acords subscrits entre esta conselleria i les dites organitzacions.  
Anualment es publicarà el termini de presentació de sol·licituds d'ajuda, el programa pressupostari i les dotacions que el financen.  
Article 3. Constitució de cooperatives i diversificació de les activitats econòmiques  
1. Objectius i fins:   
L'objectiu és fomentar la constitució de cooperatives en aquells sectors i comarques amb una mancança notable d'este tipus d'empreses associatives, o que, des d'una perspectiva de racionalitat econòmica o social, així ho requerisquen, a través del suport i la col·laboració en els seus inicis per a aconseguir el seu desenrotllament i consolidació. Complementant esta iniciativa, donar suport a la diversificació de les activitats econòmiques per mitjà de la constitució de noves seccions, en els termes que es preveuen en l'article 8.1.3.  
La Conselleria concedirà subvencions per als fins següents:  
- L'explotació en comú de la terra o d'altres mitjans de producció.  
- L'adquisició de subministraments, l'assistència tècnica i la prestació de servicis, entre altres, de gestió, substitució i assessorament.  
- La transformació i la comercialització conjunta dels productes dels socis.  
- La posada en acció i la consolidació progressiva de la participació cooperativa en totes les fases i processos des de la producció fins al mercat, especialment en el sector de la distribució organitzada.  
2. Beneficiaris: podran ser beneficiàries d'estes ajudes:  
- Les cooperatives:  
. de primer i segon grau, de nova constitució,  
. resultants d'un procés d'integració quan no es complisquen els requisits de l'article  
4.3,  
. per la incorporació de nous socis que siguen persones jurídiques,  
. que promoguen noves activitats econòmiques que contribuïsquen a la diversificació de l'economia rural i a la millora de la qualitat de vida de la població rural per mitjà de:  
- la constitució de noves seccions, en els termes de l'article 8 de la Llei 8/2003, de Cooperatives, de la Comunitat Valenciana,   
- la constitució de noves cooperatives, o noves seccions, les activitats de les quals siguen complementàries de les considerades tradicionals en el sector agrari, com ara l'agroturisme, l'activitat forestal, artesanal, plantes aromàtiques i medicinals...  
- Les entitats participades majoritàriament per cooperatives el fi de les quals siga prestar suport tècnic a la cooperativa o als seus socis, tals que faciliten l'adaptació i la millora productiva de les explotacions agràries.  
- Les empreses participades majoritàriament per cooperatives l'objecte social de les quals estiga relacionat amb algun dels fins abans referits.  
Tota consideració referida a les cooperatives serà aplicable a qualsevol beneficiari.  
Article 4. Foment i consolidació dels processos d'integració cooperativa  
1. Objectius i fins: donar suport als processos d'integració que possibiliten la constitució d'empreses amb prou dimensió econòmica i financera, amb la finalitat de competir amb la progressiva concentració dels mercats, i dels agents econòmics que hi participen, especialment de la distribució organitzada.  
2. Beneficiaris: a l'efecte d'esta orde, es considera com a empresa resultant d'un procés d'integració les entitats següents, quan es constituïsquen amb la finalitat i els requisits prevists en este article:   
- La cooperativa de primer grau resultat d'un procés de fusió o absorció.  
- La cooperativa de segon grau, amb les excepcions de l'apartat 3.1 següent, tercer punt.  
- Qualsevol entitat jurídica, societària o associativa participada majoritàriament per cooperatives, els estatuts de la qual arrepleguen el compromís d'aconseguir en el termini màxim de dos anys, des de l'inici del procés d'integració, la seua fusió o conversió en una cooperativa de primer grau o en un grup cooperatiu en els termes de l'article 103 de la Llei 8/2003, de Cooperatives de la Comunitat Valenciana, o de l'article 78 de la Llei 27/1999, General de Cooperatives.  
Tota consideració referida a cooperatives serà aplicable a qualsevol beneficiari  
3. Requisits.  
3.1. Les entitats beneficiàries hauran de complir els requisits següents:  
- La mitjana aritmètica dels tres últims exercicis de l'agregat de les cooperatives integrades, corresponent al valor de la producció del compte de pèrdues i guanys, així com el nombre d'empreses participants en el procés tindran com a mínim els valors següents:  
Valor de la producció  
(milions d'euros) Nombre de cooperatives  
Més de 9,0 Quatre o més  
Més de 10,5 Tres  
Més de 12,0 Dos  
- El valor de la producció de les activitats integrades no inclourà les concernents a l'activitat de subministraments, altres servicis als socis i de la secció de crèdit.  
- En el cas que l'entitat resultant fóra una cooperativa de segon grau, no s'exigiran els mínims de l'apartat anterior quan el valor de la producció de l'activitat integrada supose, al nivell de la Comunitat Valenciana, un percentatge significatiu no inferior al 50% del sector corresponent a la dita activitat.  
- L'activitat o les activitats integrades seran realitzades en la totalitat per l'entitat beneficiària i hauran d'estar relacionades amb qualssevol dels fins de l'article 3.1.  
3.2. Respecte a la situació econòmica de les cooperatives integrades:  
- Que almenys dos de les cooperatives tinguen dos exercicis econòmics complets d'activitat agrària.  
- Que en l'últim exercici econòmic tancat, cap de les cooperatives o de les seccions integrades supere el 70% del corresponent valor de la producció agregada del beneficiari.  
- Que les cooperatives, en cas d'haver incorregut en pèrdues, hagen seguit per a la seua imputació i la de retorns passius el procediment previst en la Llei 8/2003, de Cooperatives de la Comunitat Valenciana.  
Article 5. Diversificació de les fonts de finançament  
1. Objectius i fins: facilitar la correcta estructuració de passius financers i un adequat nivell de capitalització, necessaris per a escometre els processos de modernització i reconversió de les cooperatives, per mitjà de les sublínies d'actuació següents:  
- Subscripció de préstecs amb entitats financeres.  
- Capitalització de la cooperativa per mitjà d'aportacions dels socis.  
2. Beneficiaris:  
- Podran ser beneficiaris d'estes ajudes les cooperatives de qualsevol grau, les empreses i entitats participades majoritàriament per cooperatives i les organitzacions representatives del cooperativisme agrari.   
- Tota consideració referida a les cooperatives serà aplicable a qualsevol possible beneficiari.  
3. Requisits:  
3.1. De la subscripció per la cooperativa de préstecs amb entitats financeres.  
- Quantia del préstec: el finançament de inversions que contribuïsquen a la modernització i reconversió del sector cooperatiu agrari s'ajustarà als límits següents:  
- La quantia mínima del préstec serà de 60.000 euros per entitat beneficiària.  
- La quantia màxima del principal susceptible de subvenció serà del 80% de l'import de la inversió no coberta per altres ajudes públiques que s'obtinguen o sol·liciten per al mateix projecte. En tot cas, la quantia màxima estarà subjecta als límits següents: límit absolut de 2,5 milions d'euros per cooperativa i límit relatiu equivalent a cinc vegades dels fons propis de la cooperativa beneficiària.  
- Termini: el de duració dels préstecs serà de 6 anys com a mínim.  
- Amortització del principal: s'efectuarà els dies 31 de març i 30 de setembre de cada any, per semestres vençuts, en la quantia que resulte de dividir el principal de l'operació entre els semestres de vigència del préstec i, si és el cas, considerant el termini de carència del principal.  
- Carència de principal: es fixarà basant-se en el període necessari per a la posada en marxa de la inversió, o en funció del pla de viabilitat de l'empresa. En cap cas podrà excedir quatre venciments.  
- Tipus d'interés: el nominal es revisarà semestralment i no podrà excedir l'euribor de referència més un diferencial màxim de 0,75 punts. S'entén per euribor de referència la mitjana aritmètica dels tipus d'interés d'euribor, Euro Interbank Offered Rate, a termini de sis mesos publicat per la Federació Bancària Europea a les 11.00 hores, amb una data que corresponga als últims set dies hàbils immediats anteriors a l'inici de cada període de liquidació, exclosos per al càlcul dos dels set valors que s'hagen pres i que es corresponguen amb el major i el menor entre ells. El valor del tipus de referència es revisarà l'1 d'abril i l'1 d'octubre de cada any d'acord amb el que s'establix en el paràgraf anterior.  
- Abonament d'interessos: s'efectuarà els dies 31 de març i 30 de setembre de cada any, en funció del crèdit viu de l'operació en el dit semestre.  
- Comissions: les màximes no excediran en el seu conjunt el 0,50% del principal de l'operació.   
- Garantia: les exigibles per a estes operacions seran les admeses en dret, segons el parer de l'entitat financera prestadora.   
- Compromís de mantindre la inversió almenys sis anys des de la seua execució.  
3.2. Dels préstecs als socis per a finançar aportacions a capital social i/o a altres fons.  
- S'establix un règim especial per a les cooperatives els socis de les quals, sempre que siguen persones jurídiques, subscriguen i desembossen en la seua totalitat aportacions a capital social i/o a altres fons per a la realització d'inversions que siguen subvencionables.  
- La subscripció i el desembossament en efectiu i simultani del 100% d'aportacions al capital social i/o a altres fons que realitzen els socis, persones jurídiques, de qualsevol cooperativa agrària amb seu social a la Comunitat Valenciana tindrà, a l'efecte d'esta orde, la consideració de crèdit a la cooperativa, i gaudirà en conseqüència dels mateixos drets a ser finançats en les condicions favorables establides sense perjudici que, si és el cas, es formalitzen crèdits personals a cada soci, persona jurídica, en funció del nominal total de les seues aportacions al capital i/o a altres fons subscrit i desembossat i a l'obtenció de subvencions públiques en la part no subvencionada per altres administracions públiques.  
- Les aportacions al capital social i/o a altres fons subscrites i desembossades d'acord amb el que s'establix en el present article hauran de romandre en aquell, almenys, durant sis anys des de l'inici del termini de vigència del préstec amb el qual hagen sigut finançades.  
3.3. Capitalització de la cooperativa: aportacions dels socis. Les cooperatives que realitzen inversions, considerades com a subvencionables segons l'article 6.2, finançades amb noves aportacions dels socis a capital social i/o a altres fons, podran beneficiar-se d'una ajuda en els termes següents:   
Les aportacions dels socis, tant persones físiques com jurídiques, per a ser considerades com a auxiliables tindran les característiques següents:   
- la subscripció serà, almenys, per la totalitat de les aportacions auxiliades,  
- el seu desembossament es realitzarà en efectiu i simultàniament,  
- pel que fa a l'ajuda, la quantia màxima de l'aportació serà de 400.000 Euros per cooperativa i any,  
- les dites aportacions hauran de romandre, segons corresponga, en el capital social i/o en altres fons, almenys durant un període de sis anys des del seu desembossament .  
Article 6. Ajudes: modalitats i característiques  
1. Modalitats d'ajudes.  
En funció de les seues característiques i dels distints beneficiaris PIMES, les ajudes poden ser:  
- Subvencions directes a la inversió i a les despeses amortitzables: només aplicables als beneficiaris de les línies d'actuació: constitució i consolidació de noves cooperatives (segons l'article 3), i foment i consolidació dels processos d'integració (segons l'article 4).  
- Subvencions als interessos de préstecs: aplicable a qualsevol cooperativa tant si el préstec el subscriu directament la cooperativa com els socis, exclusivament persones jurídiques, per a finançar les seues aportacions a capital social i/o a altres fons, en tot cas per a realitzar inversions.  
- Subvencions directes a la cooperativa per les aportacions dels socis a capital social i/o a altres fons; aplicable a qualsevol cooperativa.  
2. Conceptes subvencionables.  
Les inversions i gastos amortitzables referits a:  
. la construcció, adquisició i millora de béns immobles, excepte l'adquisició de terrenys i en explotacions agràries la compra de terres;  
. la maquinària i els béns d'equip, inclosos programes informàtics;  
. els costs generals: honoraris d'arquitectes, enginyers i consultors, estudis de viabilitat, adquisició de patents i llicències, fins a un 12% del cost total.  
3. Quantia de les ajudes i període d'aplicació.  
3.1. Subvencions directes a la inversió i a les despeses amortitzables.   
- L'ajuda consistirà en una subvenció que com a màxim serà del 40 per cent de la inversió i despeses amortitzables, considerades auxiliables segons l'apartat anterior.  
- Les ajudes podran sol·licitar-se durant els quatre primers anys des de la constitució, amb l'excepció del punt següent. En tot cas, les inversions s'executaran abans del final de l'exercici pressupostari corresponent a l'últim any amb dret a presentar la sol·licitud, llevat que per raons pressupostàries esta Conselleria estime convenient deixar sense efecte esta limitació.  
- Quan el beneficiari siga una cooperativa, o secció, de nova constitució, l'activitat de la qual siga complementària de les considerades tradicionals en el sector agrari, com ara l'agroturisme, l'activitat forestal, l'artesania, les plantes aromàtiques i medicinals?, este termini s'ampliarà fins als cinc anys.  
- L'adquisició de béns d'equip de segona mà estarà subjecta a les limitacions previstes per la normativa comunitària, i es prendran en consideració, amb caràcter excepcional, només en determinats supòsits de processos de fusió, cooperatives de segon grau, i altres processos semblants.  
3.2. Subvencions als interessos dels préstecs.  
- Les operacions de crèdit la finalitat de les quals siga el finançament de inversions considerades auxiliables, independentment del termini de duració del préstec, podran obtindre, durant els sis primers anys de vida d'este, una subvenció que, com a màxim, serà equivalent a cinc punts del tipus d'interés anual, considerant a l'efecte del seu càlcul que la vida de l'operació és del dit termini.  
3.3. Subvencions a les aportacions dels socis.  
- L'ajuda consistirà en una subvenció única, el beneficiari de la qual serà la cooperativa, que com a màxim arribarà al 30% de les aportacions desembossades pels socis. Esta ajuda és incompatible amb les sol·licitades o obtingudes per a la mateixa finalitat, de qualsevol administració pública, tant si es concedix als socis per les seues aportacions o a la mateixa cooperativa.  
4. Compatibilitat i límit absolut i relatiu de les ajudes.  
4.1. L'ajuda s'aplicarà al valor dels gastos amortitzables i inversions, referits als conceptes considerats subvencionables en l'apartat anterior, con el límit absolut de 200.000 euros per entitat i any. En cap cas l'ajuda superarà el 40 per cent de les inversions i despeses amortitzables considerades auxiliables.   
4.2. Estes ajudes són compatibles entre si i amb qualssevol altres, amb les restriccions imposades en els apartats anteriors, sense perjuí d'allò que establix el mapa d'ajuda regional durant 2007/2013, corresponent a la Comunitat Valenciana.  
4.3. L'acumulació de les ajudes regulades en la present orde i les concedides per entitats privades o públiques, o altres administracions regionals, nacionals o comunitàries, respecte de la inversió considerada auxiliable, en cap cas superarà els imports, percentatges i altres limitacions previstes en les directrius comunitàries sobre ajudes estatals al sector agrari i forestal 2007/2013 (2006/C 319/01) o, si és el cas, a les directrius comunitàries sobre ajudes d'estat amb finalitat regional per al període 2007/2013 (2006/C 54/08). En tot cas, la contribució financera del beneficiari serà com a mínim del 25% de la inversió auxiliable, bé per mitjà dels seus propis recursos o per mitjà de finançament extern.  
Article 7. Criteris d'avaluació  
1. Amb caràcter general, l'ajuda es modularà considerant la incidència de l'activitat o activitats subvencionables respecte a:  
- La seua contribució al desenrotllament rural. Respecte d'això es considerarà l'activitat econòmica per a la qual se sol·licita l'ajuda i les altres activitats de la cooperativa, així com la seua incidència sobre la diversificació econòmica de les dites activitats.  
- La seua relació amb les actuacions previstes en el Pla Millorar del Sector Agroalimentari Valencià i en els plans estratègics que el despleguen.   
- Altres subvencions i ajudes públiques obtingudes per al mateix projecte.  
- Les ajudes concedides al beneficiari en anys anteriors i grau d'execució de les activitats auxiliades corresponents.  
- El nombre de dones i de jóvens presents en els òrgans de govern, representació i gestió de la cooperativa.  
- El percentatge de treballadors discapacitats ocupats en la cooperativa beneficiària, en els termes que es preveuen en l'article 6.1 del Decret 279/2004, de 17 de desembre, del Consell de la Generalitat.  
Cada un dels tres primers criteris tindran una ponderació entre 0 i 5 punts, i cada un dels restants entre 0 i 3 punts.  
2. En el sector de l'agroturisme, en la valoració del criteri relatiu a la contribució al desenrotllament rural, a més, es considerarà si promou: la coordinació de l'oferta, l'adquisició i gestió en comú de béns i servicis, i l'oferta complementària agroturística, en els supòsits següents:  
- El beneficiari, amb qualsevol forma jurídica, estarà constituït majoritàriament per cooperatives l'objecte social de les quals incloga l'activitat agroturística.  
- El mínim de cooperatives integrants serà de tres cooperatives.  
- Es garantisca la viabilitat econòmica i financera del projecte.   
- Que siguen iniciatives relacionades amb l'activitat agroturística i s'integren en projectes comuns que complisquen els anteriors supòsits.  
Article 8. Requisits  
1. Dels beneficiaris  
1.1. Cooperatives de primer i segon grau:  
- Els comptes anuals de la cooperativa i, si escau, de les cooperatives sòcies, corresponents a l'últim exercici tancat, que hauran d'haver sigut formulades segons el que s'establix en el Reial Decret 1643/1990, de 20 de desembre, pel qual s'aprova el Pla General de Comptabilitat (BOE de 27.12.90), es caracteritzen per:  
. No presentar una xifra negativa de fons propis ajustats. S'entén per fons propis ajustats la xifra de fons propis del balanç, neta d'aportacions al capital social no desembossades, retorns passius pendents i altres deutes per imputació de gastos.  
. En cas d'haver incorregut en pèrdues s'haja seguit, per a la seua imputació i la dels retorns passius, el procediment disposat en la Llei 8/2003, de 24 de març, de Cooperatives de la Comunitat Valenciana, o, si és el cas, en la Llei 27/1999, de 16 de juliol, General de Cooperatives.  
- Els informes d'auditoria corresponents als comptes anuals continguen una opinió favorable i sense excepcions o, si no n'hi ha, opinió favorable subjecta a excepcions o incerteses tals que, aplicant criteris de màxima prudència valorativa en la seua repercussió econòmica, no impliquen la desaparició dels recursos propis de la cooperativa.  
A més, en les cooperatives de segon grau:  
- Que almenys dos de les cooperatives integrants compten amb dos exercicis econòmics d'activitat.   
- Que en l'últim exercici econòmic tancat cap de les cooperatives sòcies supere el 70% de l'import net de la xifra de negocis agregada de totes, en l'activitat pròpia de la cooperativa de segon grau.  
1.2. Les cooperatives d'agroturisme compliran, a més, el requisit específic següent: Que, com a mínim, el 50% dels seus socis tinguen la seua activitat en el terme municipal o limítrofs d'aquell en què es despleguen les actuacions de la cooperativa, perquè les rendes que s'obtinguen per la pràctica de l'activitat objecte de subvenció contribuïsquen al desenrotllament de l'entorn rural propi.   
1.3. Diversificació de les activitats econòmiques per mitjà de la constitució de noves seccions:  
La naturalesa i el funcionament de la secció haurà d'adequar-se a les disposicions de l'article 8 de la Llei 8/2003, de Cooperatives de la Comunitat Valenciana. La secció haurà de referir-se a una activitat econòmica realitzada conjuntament per socis de la cooperativa i, per això, a l'efecte d'esta orde es consideraran els següents tipus d'activitats o seccions:  
- Activitats referides a la producció agrària o a la transformació i comercialització de productes, definides per quatre dígits del codi d'activitats del CNAE 1993.  
- Activitats de suport a les explotacions dels socis: subministraments, explotació o servicis en comú (terres, maquinària, reg?), carburants.  
- Altres activitats: aromàtiques, agroturisme, forestal-  
2. De les inversions i gastos.  
2.1. En explotacions agràries s'haurà d'acreditar el compliment de les condicions següents:  
- Viabilitat econòmica: es considerarà que una explotació associativa és viable econòmicament quan, segons les definicions de l'article 2, apartats 11 i 12 de la Llei 19/1995, la seua renda unitària de treball no siga inferior al 20% de la renda de referència, o arribe a tal condició amb l'aplicació de l'ajuda sol·licitada. També es consideraran viables les explotacions associatives qualificades com a prioritàries segons la disposició final tercera de la Llei 19/1995.  
- La qualificació i l'experiència apropiades dels socis de l'explotació associativa, a través d'acreditació per mitjà de títol acadèmic, diplomatura o certificat de curs o cursos en matèries agràries o, si és el cas, experiència professional en l'activitat agrària per un mínim de tres anys.  
- Les normes comunitàries mínimes en matèria de medi ambient, higiene i benestar animal, d'acord amb la normativa nacional i comunitària.  
- Que hi ha eixides normals al mercat en el nivell adequat de la producció en relació amb els productes obtinguts en l'explotació, els tipus d'inversió, la capacitat efectiva i la prevista.  
- Que s'ajusten a les restriccions de la producció o a les limitacions d'ajudes regulades en les organitzacions comunes de mercat.  
2.2. En activitats de transformació, comercialització i distribució, s'ha d'acreditar:  
- La viabilitat econòmica de la inversió.  
- El compliment de les normes mínimes en matèria de medi ambient, higiene i, si és el cas, benestar dels animals, d'acord amb la normativa nacional i comunitària.  
- Que hi ha eixides normals al mercat en el nivell adequat en relació amb els productes obtinguts, els tipus d'inversió, la capacitat efectiva i la prevista.  
- Que s'ajusten a les restriccions a la producció i a les limitacions de les ajudes comunitàries en virtut de les organitzacions comunes de mercat.  
2.3. En cooperatives d'agroturisme, les inversions es destinaran a la rehabilitació total o parcial d'immobles que es dedicaran a allotjaments rurals i/o a la dotació dels servicis complementaris desenrotllats per estes cooperatives d'agroturisme i centrals de reserves.  
Article 9. Documentació  
Les sol·licituds d'ajudes per a inversions i gastos amortitzables podran tindre caràcter plurianual. Les sol·licituds s'acompanyaran dels documents genèrics per a cada tipus d'ajuda i dels específics segons les distintes línies d'actuació i tipus de beneficiari. Les sol·licituds indicaran expressament el tipus d'ajuda sol·licitada.  
1. Genèrica  
1.1. La presentació de la sol·licitud per part del beneficiari comportarà l'autorització a l'òrgan gestor per a demanar els certificats de trobar-se al corrent en les obligacions fiscals (Agència Tributària i Generalitat) i davant de la Seguretat Social.  
1.2. Les ofertes per a la contractació de les obres, béns, i/o servicis subvencionables es realitzarà en règim de publicitat i concurrència, d'acord amb el que s'establix en l'article 31.3 de la Llei 38/2003, de 17 de novembre, General de Subvencions, i caldrà sol·licitar com a mínim tres ofertes quan se supere la xifra de 30.000 euros en el supòsit de cost per execució d'obra, o de 12.000 euros per subministrament de béns d'equip o prestació de servicis per empreses de consultoria o assistència tècnica. Les ofertes es presentaran amb la sol·licitud de subvenció, o amb la documentació justificativa per al cobrament de la subvenció, si és el cas, juntament amb una memòria que justifique l'elecció quan no recaiga en la proposta econòmica més avantatjosa.  
1.3. En el supòsit d'adquisició de béns immobles, caldrà aportar, a més, certificat de taxador independent degudament acreditat i inscrit en el registre oficial corresponent.  
1.4. Declaració responsable que acredite el compliment o, si és el cas, l'exempció de la normativa sobre integració laboral de persones amb discapacitats, en els termes que es preveuen en l'article 6 del Decret 279/2004, de 17 de desembre, del Consell de la Generalitat, pel qual es regulen mesures per al foment d'ocupació de persones discapacitades.  
1.5. Presentació d'un programa d'actuació en els termes que preveu l'article 47.11.i, del Text Refós de la Llei d'Hisenda Pública de la Generalitat.  
1.6. Declaració responsable de no estar sotmés a les prohibicions previstes en l'article 13 de la Llei General de Subvencions i, si és el cas, la documentació acreditativa dels requisits exigits per estes bases als beneficiaris.  
2. Específica  
2.1. Documentació específica per línia d'actuació:  
2.1.1. Constitució de cooperatives i diversificació de les activitats econòmiques.  
Relació nominal de promotors. Escriptura de constitució amb diligència d'inscripció en el registre corresponent. Memòria en què es detallen els motius de la constitució, absorció o fusió, objectius que es perseguixen i la conveniència de realitzar estes actuacions amb vista a formalitzar una nova entitat. Planificació econòmica i financera. Pressupost desglossat d'inversions i gastos. Compromís de mantindre la inversió almenys sis anys des de la concessió de l'ajuda. Les cooperatives de segon grau, els informes d'auditoria de comptes. Targeta d'identificació fiscal.  
2.1.2. Foment i consolidació de processos d'integració.  
Relació nominal d'entitats integrades en l'activitat. Còpia de l'acta de l'òrgan d'administració en què es va adoptar l'acord d'autoritzar la petició de subvenció. Comptes anuals i informe d'auditoria de comptes. Pressupost detallat d'inversions i gastos. Pla de reestructuració o planificació econòmica i financera de la inversió. Targeta d'identificació fiscal. Compromís de mantindre la inversió almenys sis anys des de la seua execució.  
2.1.3. Préstecs per a finançar inversions.  
Certificat d'aprovació per l'assemblea general de socis dels comptes anuals corresponents a l'últim exercici tancat, amb expressió consolidada i per seccions, amb certificat d'inscripció en el Registre de Cooperatives de la conselleria que tinga atribuïda tal competència.   
- Informe d'auditoria dels comptes referits en l'apartat anterior subjecte a la normativa legal aplicable i, si és el cas, amb el certificat d'inscripció en el registre esmentat.  
- Certificat de l'entitat financera de concessió de l'operació.  
- Orde del beneficiari d'abonament de la subvenció a l'entitat financera, que tindrà caràcter irrevocable.  
- Compromís de mantindre la inversió almenys sis anys des de la seua execució.  
2.1.4. Capitalització de la cooperativa: aportacions dels socis.  
- Certificat de l'acord de l'assemblea general que indique expressament l'aportació a capital social i/o a altres fons a realitzar pels socis.  
- Certificat amb la relació de socis que realitzaran les aportacions amb indicació del número d'orde, el nom, el NIF i la quantia de la seua aportació.  
- Compromís de mantindre l'aportació almenys sis anys des del seu desembossament.  
2.2. Documentació específica per tipus de beneficiari:  
2.2.1. Cooperatives d'agroturisme.  
Justificant que, almenys, la mitat dels socis tenen activitat al terme municipal o limítrofs d'aquell en què es desenrotllarà. Declaració del beneficiari comprometent-se que durant sis anys l'allotjament turístic rural (segons les disposicions del Decret 188/2005, del Govern Valencià, regulador de l'allotjament turístic rural) no es dedicarà a vivenda habitual pròpia o de tercers. Acreditació del número de registre cadastral de l'immoble a rehabilitar. Declaració com a allotjament turístic rural de l'Agència Valenciana de Turisme. Justificant de la cessió de l'ús de les cases a la cooperativa.   
3. A més de la documentació requerida en cada tipus d'ajuda, el Servici de Cooperativisme podrà sol·licitar, en cada cas, la documentació complementària que es trobe convenient o inspeccionar in situ l'objecte de la subvenció.  
Article 10. Terminis i resolució de sol·licituds  
1) Termini de presentació de sol·licituds de les ajudes: durant el mes de gener de cada any, sense perjuí d'allò que dispose la convocatòria anual que establisca la quantia màxima de les subvencions convocades i els crèdits pressupostaris als quals s'imputen.  
2) Termini de constitució de l'entitat beneficiària o, si escau, de la secció: haurà d'estar constituïda quan finalitze el termini de presentació de sol·licituds d'ajuda.  
3) Resolució de l'expedient.  
- Procediment: La comissió avaluadora és un òrgan col·legiat format pel director general de Desenrotllament Rural i Cooperativisme, o la persona en qui delegue, el cap de l'Àrea de Desenrotllament Rural i Relacions Agràries, el cap del Servici de Cooperativisme i el cap de la Secció de Promoció Cooperativa.   
L'òrgan instructor del procés és el director general de Desenrotllament Rural i Cooperativisme. Correspon al conseller d'Agricultura, Pesca i Alimentació la resolució dels expedients de concessió.  
La comissió avaluadora, a través de l'instructor, formularà a l'òrgan concedent la proposta de resolució de les ajudes.  
- Termini de resolució: el termini màxim de resolució i notificació del procediment serà de sis mesos des de la publicació en el DOCV de la corresponent convocatòria. Si se supera el dit termini s'entendrà que la sol·licitud ha sigut desestimada, sense perjudici de l'obligació de l'administració de resoldre i notificar expressament totes les peticions que es formulen.  
Article 11. Obligacions del beneficiari i causes del reintegrament de la subvenció  
1). Obligacions del beneficiari:  
- Realitzar l'activitat o adoptar el comportament que fonamenta la concessió de la subvenció.  
- Acreditar davant de la Conselleria la realització de l'activitat o l'adopció del comportament, així com el compliment dels requisits i les condicions que determinen la concessió o el gaudi de l'ajuda.  
- La justificació pel beneficiari del compliment de les condicions imposades i de la consecució dels objectius previstos en l'acte de concessió de la subvenció es farà per mitjà del compte justificatiu, amb aportació de justificants de les despeses o compte justificatiu simplificat que, amb caràcter general, contindrà la documentació següent:  
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
b) Una memòria econòmica justificativa del cost de les activitats realitzades, que contindrà:   
- Una relació classificada de les despeses amortitzables i inversions, amb identificació del creditor i del document, el seu import, data d'emissió i, si escau, data de pagament.   
- Les factures o documents de valor probatori equivalent en el tràfic jurídic mercantil o amb eficàcia administrativa incorporats en la relació a què es fa referència en el paràgraf anterior i, si escau, la documentació acreditativa del pagament.   
- En el cas d'adquisició de béns immobles, certificat de taxador independent degudament acreditat i inscrit en el corresponent registre oficial.  
- Una relació detallada d'altres ingressos o subvencions que hagen finançat l'activitat subvencionada amb indicació de l'import i la seua procedència.   
- Els tres pressupostos que en aplicació de l'article 31.3 de la Llei General de Subvencions, haja d'haver sol·licitat el beneficiari, si no s'haguera presentat prèviament amb la sol·licitud de l'ajuda.  
Els documents justificants del gasto es presentaran en original o fotocòpia compulsada; en tot cas, els justificants originals presentats es marcaran amb una estampilla que indique la subvenció per a la qual servix de justificació, i si l'import del justificant s'imputa totalment o parcialment a la subvenció.  
- El termini de presentació dels documents que acrediten la realització de l'activitat o inversió subvencionada finalitzarà en l'exercici pressupostari per al qual, en cada cas, s'haja concedit l'ajuda pública. En el supòsit de subvencions plurianuals es justificarà en cada any o exercici pressupostari per l'import de l'anualitat corresponent.  
- El sotmetiment a les actuacions de control financer que corresponen a la Intervenció General, en relació amb les subvencions i ajudes concedides.  
- Comunicar a la Conselleria l'obtenció de subvencions o ajudes per a la mateixa finalitat, procedent de qualssevol administracions o ens públics.  
- El compromís de mantindre la inversió i el seu destí concret per al qual es va concedir la subvenció, almenys sis anys des de la seua execució.  
2). Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes per a la mateixa finalitat, atorgades per altres administracions o ens públics o privats, sense haver-ho comunicat a la Conselleria, podrà donar lloc a l'anul·lació de la resolució de concessió.  
3). Procedirà el reintegrament de les quantitats percebudes i l'exigència de l'interés de demora des del moment del pagament de la subvenció fins a la data en què s'acorde la procedència del reintegrament en els casos previstos en l'article 37 de la Llei 38/2003, General de Subvencions.  
- Incompliment de l'obligació de justificació.  
- Obtenir la subvenció sense reunir les condicions requerides.  
- Incompliment de la finalitat per la qual la subvenció va ser concedida.  
- Incompliment de les condicions imposades als beneficiaris amb motiu de la concessió de la subvenció.  
DISPOSICIONS ADDICIONALS  
Primera  
Quant a les cooperatives resultants d'una fusió que prèviament hagen seguit un procés d'integració per al qual es van concedir les ajudes d'esta orde, pel que fa al període d'aplicació de l'article 6, apartat 3.1, es comptabilitzaran les rebudes durant el procés esmentat.  
Segona  
La present orde queda supeditada a allò que disposa l'article 88.3 del Tractat Constitutiu de la Comunitat Europea i la resta de normativa aplicable sobre competència, i és conforme amb allò que s'ha disposat en:   
- El reglament (CE) 1857/2006, de la Comissió, de 15 de desembre de 2006, sobre aplicació dels articles 87 i 88 del Tractat a les ajudes estatals per a les xicotetes i mitjanes empreses dedicades a la producció dels productes agrícoles i pel qual es modifica el reglament (CE) 70/2001 (DO L 358 de 16.12.2006).  
- El reglament (CE) 1628/2006, de la Comissió, de 24 d'octubre de 2006, relatiu a l'aplicació dels articles 87 i 88 del Tractat a les ajudes regionals a la inversió (DO L 302 de 01.11.2006).  
- El reglament (CE) 70/2001, de la Comissió, de 12 de gener de 2001, relatiu a l'aplicació dels articles 87 i 88 del Tractat a les ajudes estatals a les PIMES (DO L 10 de 13.01.2001).  
La present orde queda suspeditada a allò disposat a l'article 88.3 del Tractat Constitutiu de la Comunitat Europea i la resta de la normativa aplicable sobre competència.  
DISPOSICIÓ TRANSITÒRIA  
Primera  
No obstant el que disposa l'article 10, terminis i resolució de sol·licituds, amb caràcter excepcional i només referits al present exercici 2007, el termini de presentació de sol·licituds d'ajuda finalitzarà als trenta dies naturals des de la publicació d'esta orde en el Diari Oficial de la Comunitat Valenciana.  
Segona  
Amb caràcter excepcional la present orde també s'aplicarà a les sol·licituds presentades fins a la seua entrada en vigor.  
DISPOSICIÓ DEROGATÒRIA ÚNICA  
Es deroga l'Orde de 15 de febrer de 2001, de la Conselleria d'Agricultura, Pesca i Alimentació, per la qual s'aprova el règim d'ajudes per al foment i desenrotllament del cooperativisme agrari valencià (DOGV núm. 3949, de 28 de febrer de 2001).  
DISPOSICIONS FINALS  
Primera  
El director general de Desenrotllament Rural i Cooperativisme prendrà les disposicions de desplegament de la present orde que siguen necessàries per a la seua aplicació.  
Segona  
La present orde entrarà en vigor l'endemà de la publicació en el Diari Oficial de la Comunitat Valenciana.  
València, 24 de gener de 2007  
El conseller d'Agricultura, Pesca i Alimentació  
JUAN G. COTINO FERRER